**Mesto Vrútky**

 Predkladacia správa

Určené:

***na zasadnutie Mestského zastupiteľstva vo Vrútkach dňa 11.12.2018***

Názov materiálu:

**ZÁSADY ODMEŇOVANIA POSLANCOV MESTSKÉHO ZASTUPITEĽSTVA VO VRÚTKACH, ČLENOV MESTSKEJ RADY, ČLENOV KOMISIÍ PRI MESTSKOM ZASTUPITEĽSTVE VO VRÚTKACH A ZÁSTUPCU PRIMÁTORA MESTA VRÚTKY**

Dôvodová správa:

Materiál sa predkladá s cieľom zosúladiť „Zásady odmeňovania poslancov Mestského zastupiteľstva vo Vrútkach, členov Mestskej rady vo Vrútkach, členov komisií pri Mestskom zastupiteľstve vo Vrútkach a zástupcu primátora mesta Vrútky“ s platnou legislatívou.

Dňom 01.04.2018 nadobúda účinnosť zákon č. 70/2018 Z. z., ktorým sa mení a dopĺňa zákon č. 369/1990 Zb. o obecnom zriadení v znení neskorších predpisov, ktorý má dopad na odmeňovanie poslancov mestského zastupiteľstva tým, že sa stanovuje strop odmeny, ktorá môže byť poslancom mestského zastupiteľstva vyplatená v kalendárnom roku, v maximálnej výške 1 mesačného platu primátora mesta.

Uvedená odmena zahŕňa všetky odmeny, ktoré sú v súčasnosti poslancom Mestského zastupiteľstva vo Vrútkach vyplácané za rôzne aktivity, resp. členstvá (napr. účasť na zasadnutiach mestského zastupiteľstva, členstvo v komisiách, vykonávanie občianskych obradov, ...).

**POSTUP VÝPOČTU ODMENY**

Plat primátora mesta Vrútky pre účely stanovenia výšky odmeny poslancov Mestského zastupiteľstva vo Vrútkach sa pre rok 2018 a ďalšie obdobie vypočíta nasledovne:

Priemerná mesačná mzda zamestnanca v národnom hospodárstve vyčíslená na základe údajov Štatistického úradu Slovenskej republiky za predchádzajúci kalendárny rok 2017 x koeficient podľa počtu obyvateľov mesta Vrútky (2,6).

Návrh na uznesenie:

Mestské zastupiteľstvo vo Vrútkach v súlade s § 11 ods. 4 písm. k) zákona č. 369/1990 Zb. o obecnom zriadení v znení neskorších predpisov:

**I. ruší**

uznesenie č. 63/2015 „*Zásady odmeňovania poslancov Mestského zastupiteľstva vo Vrútkach a neposlancov – členov komisii MsZ*“, zo dňa 14.04.2015.

**II. ruší**

uznesenie č. 144/2016 zo dňa 13.12.2016, kde sa zrušil v prílohe č. 2 bod 1 a následne boli body prečíslované.

**III. ruší**

uznesenie č. 145/2016 zo dňa 13.12.2016, kde bola schválená zmena prílohy č. 1 s účinnosťou od 01.01.2017.

**IV.** **schvaľuje**

Zásady odmeňovania poslancov Mestského zastupiteľstva vo Vrútkach, členov Mestskej rady vo Vrútkach, členov komisií pri Mestskom zastupiteľstve vo Vrútkach a zástupcu primátora mesta Vrútky s účinnosťou od 11.12.2018.

Vo Vrútkach, dňa 07.12.2018

Spracoval: ThDr. Marián Krivuš, zástupca primátora mesta

Predkladá: Mgr. Branislav Zacharides, primátor mesta

...................................................

 podpis predkladateľa

**ZÁSADY ODMEŇOVANIA POSLANCOV MESTSKÉHO ZASTUPITEĽSTVA VO VRÚTKACH, ČLENOV MESTSKEJ RADY, ČLENOV KOMISIÍ PRI MESTSKOM ZASTUPITEĽSTVE VO VRÚTKACH A ZÁSTUPCU PRIMÁTORA MESTA VRÚTKY**

**ČASŤ PRVÁ VŠEOBECNÉ USTANOVENIA**

**Čl.1**

**Úvodné ustanovenia**

1. Zásady odmeňovania poslancov Mestského zastupiteľstva vo Vrútkach, členov Mestskej rady vo Vrútkach a členov komisií pri Mestskom zastupiteľstve vo Vrútkach „ (ďalej len „zásady") v nadväznosti na § 15 ods. 4 a § 25 zákona č. 369/1990 Zb. o obecnom zriadení v znení neskorších predpisov upravujú výšku a pravidlá poskytovania odmeny poslancom Mestského zastupiteľstva vo Vrútkach, členov Mestskej rady vo Vrútkach, členov komisií pri Mestskom zastupiteľstve vo Vrútkach a zástupcu primátora mesta Vrútky.

2. Poslanec mestského zastupiteľstva je oprávnený vzdať sa odmeny. Vzdanie sa odmeny je potrebné urobiť písomne s vlastnoručným podpisom, uvedením dátumu a s doručením na podateľňu Mestského úradu vo Vrútkach. Poslanec stráca nárok na odmenu za výkon funkcie poslanca dňom vzdania sa tohto nároku.

3. Člen komisie mestského zastupiteľstva, ktorý nie je poslancom mestského zastupiteľstva je oprávnený vzdať sa odmeny. Vzdanie sa odmeny je potrebné urobiť písomne s vlastnoručným podpisom, uvedením dátumu a s doručením na podateľňu Mestského úradu vo Vrútkach. Člen komisie mestského zastupiteľstva, ktorý nie je poslancom mestského zastupiteľstva stráca nárok na odmenu za výkon funkcie člena komisie dňom vzdania sa tohto nároku.

4. Poslancovi mestského zastupiteľstva patrí okrem odmeny aj náhrada skutočných výdavkov, ktoré mu v súvislosti s výkonom funkcie poslanca vznikli, podľa osobitných predpisov platných pre zamestnancov v pracovnom pomere, t.j. podľa zákona č. 283/2002 Z.z. o cestovných náhradách v znení neskorších predpisov.

**„ČASŤ DRUHÁ ODMENA**

**Čl.2**

**Odmena poslanca Mestského zastupiteľstva vo Vrútkach (ďalej len „MsZ“)**

 1. Poslancovi MsZ patrí mesačná odmena vo výške 35 % z  1/12 (jednej dvanástiny) mesačného platu primátora mesta Vrútky (ďalej len „primátora“) bez zvýšenia podľa príslušnej platovej skupiny, t.j. bez započítania prípadného zvýšenia platu primátora podľa § 4 ods. 2 zákona č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov (320/2018 Z.z. platný od 1.12.2018) – zaokrúhlené za celé Euro nadol. Táto odmena patrí poslancovi MsZ za účasť na pracovných stretnutiach, za účasť na dočasných komisiách zriadených pre riešenie konkrétnych úloh, za stretnutia s obyvateľmi mesta, za výkon ďalšej poslaneckej práce, členstvo v redakčnej rade, členstvo v radách škôl a reprezentáciu mesta.

2. Odmena podľa bodu 1 tohto článku sa vypláca mesačne.

3. Poslancovi MsZ patrí okrem odmeny podľa bodu 1 tohto článku, odmena za účasť na zasadnutí MsZ vo výške 55,- Eur. V prípade, že sa poslanec MsZ nezúčastní zasadnutia MsZ, odmena mu nepatrí.

4. Poslancovi MsZ, ktorý je predsedom stálej komisie pri MsZ, patrí okrem odmeny podľa bodu 1 a 3 tohto článku, odmena vo výške 30,- Eur. V prípade, že sa poslanec mestského zastupiteľstva ako predseda príslušnej komisie nezúčastní celého zasadnutia tejto komisie, odmena mu nepatrí.

5. Poslancovi MsZ, ktorý je tajomníkom stálej komisie pri MsZ, patrí okrem odmeny podľa bodu 1 a 3 tohto článku, odmena vo výške 25,- Eur. V prípade, že sa poslanec MsZ ako tajomník príslušnej komisie nezúčastní celého zasadnutia tejto komisie, odmena mu nepatrí.

6. Poslancovi MsZ, ktorý je členom stálej komisie pri MsZ, patrí okrem odmeny podľa bodu 1 a 3 tohto článku, odmena vo výške 20,- Eur. V prípade, že sa poslanec MsZ ako člen príslušnej komisie nezúčastní celého zasadnutia tejto komisie, odmena mu nepatrí.

7. V prípade, že sa poslanec MsZ nezúčastní aspoň na polovici hlasovaní rokovania MsZ patrí mu príslušná odmena znížená o 50 %.

8. Prvýkrát patrí poslancovi odmena v alikvotnej výške aj za kalendárny mesiac, v ktorom zložil sľub poslanca mestského zastupiteľstva a alikvotná časť odmeny mu patrí aj za kalendárny mesiac, v ktorom došlo k zániku jeho poslaneckého mandátu.

9. Účasťou poslanca na zasadnutí MsZ sa rozumie účasť na jeho celom zasadnutí.

10. Odmena podľa bodu 3,4,5,6 sa bude vyplácať štvrťročne.

10. Podkladmi pre preukázanie dôvodov krátenia odmien poslancom podľa tohto článku sú prezenčné listiny MsZ.

11. Maximálna výška celkovej odmeny, ktorú možno poslancovi MsZ počas kalendárneho roka poskytnúť, predstavuje sumu vo výške jedného mesačného platu primátora mesta Vrútky bez zvýšenia podľa príslušnej platovej skupiny.

12. V prípade, že by poslancovi MsZ prislúchala odmena, ktorá by prekročila výšku podľa bodu 11 tohto článku, odmena vyplatená nebude.

**Čl.3**

**Odmena člena Mestskej rady**

1. Poslancovi MsZ, ktorý je členom Mestskej rady vo Vrútkach patrí okrem odmeny podľa bodu 1 článku 2, odmena za účasť na zasadnutí Mestskej rady vo výške 35,- Eur. V prípade, že sa poslanec MsZ nezúčastní zasadnutia Mestskej rady, odmena mu nepatrí. Odmena sa bude vyplácať štvrťročne.

2. V prípade, že by poslancovi MsZ, ktorý je členom Mestskej rady prislúchala odmena, ktorá by prekročila výšku podľa bodu 11 článku 2, odmena vyplatená nebude.

**Čl.4**

**Odmena člena komisie MsZ – neposlanca**

1.Tajomníkovi komisie MsZ, ktorý nie je poslancom MsZ , patrí odmena vo výške 25,-€ za každú účasť na zasadnutí komisie pri MsZ.

2. Členovi komisie MsZ, ktorý nie je poslancom MsZ a ani tajomníkom komisie, patrí odmena vo výške 20,-€ za každú účasť na zasadnutí komisie pri MsZ. Odmena sa bude vyplácať štvrťročne.

3. Odmena podľa bodu 1 tohto článku môže byt' v kalendárnom roku poskytnutá v celkovej výške ½ mesačného platu primátora mesta bez zvýšenia podľa príslušnej platovej skupiny.

4. V prípade, že sa tajomník alebo člen komisie pri MsZ, ktorý nie je poslancom MsZ, nezúčastní celého zasadnutia komisie pri MsZ odmena mu vyplatená nebude.

5. Účasťou člena komisie pri MsZ, ktorý nie je poslancom MsZ, sa rozumie účasť na jej celom zasadnutí včítane hlasovania.

6. Podkladmi pre preukázanie dôvodov krátenia odmien podľa tohto článku sú prezenčné listiny komisie pri MsZ.

7. Zápisnicu a prezenčnú listinu z komisie pri MsZ je povinný predseda, či ním poverená osoba odovzdať na referát vnútornej správy do troch dní od konania komisie. Pri nedodržaní termínu bude predsedovi komisie, respektíve poverenému členovi znížená odmena podľa bodu 1 tohto článku o 50 %.

8. V prípade, že by tajomníkovi alebo členovi komisie MsZ - neposlancovi prislúchala za účasť na zasadnutí komisie pri mestskom zastupiteľstve odmena podľa bodu 1 tohto článku, ktorá by prekročila výšku podľa bodu 3 tohto článku, odmena vyplatená nebude.

**Čl.5**

**Odmena poslanca MsZ ostatné aktivity**

1. Poslancovi MsZ, ktorý bol zvolený na odbavovanie občianskych obradov (sobáš a rozlúčka so zosnulým), patrí nasledovná odmena:

- rečník pri občianskych pohreboch - 20 EUR

- rečník na občianskych sobášoch - 20 EUR.

Odmena za odbavovanie obradu sa bude vyplácať štvrťročne na základe podkladov od matrikárky Mestského úradu vo Vrútkach.

**ČASŤ TRETIA ODMEŇOVANIE ZÁSTUPCU PRIMÁTORA**

**Čl.6**

1. Poslancovi, ktorý vykonáva funkciu zástupcu primátora a nie je dlhodobo uvoľnený zo zamestnania na výkon funkcie zástupcu primátora, patrí mesačná odmena vo výške 1/12 (jednej dvanástiny) mesačného platu primátora bez zvýšenia podľa príslušnej platovej skupiny, t.j. bez započítania prípadného zvýšenia platu primátora podľa § 4 ods. 2 zákona č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov (320/2018 Z.z. platný od 1.12.2018) – zaokrúhlené za celé Euro nadol. Táto odmena patrí poslancovi, ktorý vykonáva funkciu zástupcu primátora podľa rozsahu činností určených v písomnom poverení primátorom na výkon zástupcu primátora mesta.

2. Poslancovi, ktorý je dlhodobo uvoľnený zo zamestnania na výkon funkcie zástupcu primátora patrí plat vo výške od 10% do 70 % platu určeného primátorovi. Plat sa zaokrúhľuje na celé € nahor. Jeho pracovný pomer v doterajšom zamestnaní zostáva zachovaný za podmienok podľa osobitného predpisu.

3. Poslanec podľa ods. 2 tohto článku sa považuje na účely tvorby a použitia sociálneho fondu, dovolenky a cestovných náhrad za zamestnanca v pracovnom pomere a mesto sa považuje za zamestnávateľa. Na sociálne a zdravotné poistenie poslanca podľa ods. 1 a 2 tohto článku sa vzťahujú osobitné predpisy.

4. Zástupcovi primátora, ktorý plní úlohy primátora po zániku mandátu primátora pred uplynutím funkčného obdobia, patrí plat v zmysle zákona č. 253/1994 Z.z. o právnom postavení a platových pomeroch starostov obcí a primátorov miest v znení neskorších predpisov.

5. Na poslanca, ktorý vykonáva funkciu zástupcu primátora mesta podľa ods. 1 tohto článku sa odmeny podľa čl. 2 - 5 zásad nevzťahujú.

6. Prvýkrát patrí poslancovi odmena podľa ods. 1 tohto článku alebo plat podľa bods. 2 tohto článku v alikvotnej výške za kalendárny mesiac, v ktorom došlo k začatiu výkonu funkcie a alikvotná časť mu patrí aj za kalendárny mesiac, v ktorom došlo k zániku výkonu funkcie, a to prepočítanej na kalendárne dni výkonu funkcie. Odmena sa bude vyplácať mesačne.

7. V prípade, že by poslancovi, ktorý vykonáva funkciu zástupcu primátora, prislúchala odmena, ktorá by prekročila výšku odmeny podľa bodu 11 článku 2, odmena vyplatená nebude.

**ČASŤ ŠTVRTÁ SPOLOČNÉ A ZÁVEREČNÉ USTANOVENIA**

**Čl.7**

**Spoločné ustanovenia**

1. Podkladom pre poskytnutie odmien poslancov, tajomníkov a členov komisií podľa týchto zásad je uznesenie MsZ vo Vrútkach č. ............................. zo dňa 11.12.2018, ktorým boli schválené tieto Zásady odmeňovania poslancov Mestského zastupiteľstva vo Vrútkach, členov Mestskej rady vo Vrútkach, členov komisií pri Mestskom zastupiteľstve vo Vrútkach a zástupcu primátora mesta Vrútky.

2. Podkladmi pre zúčtovanie odmien poslancom, tajomníkom a členom komisií a na základe ich účasti sú prezenčné listiny.

3. Odmeny za zasadnutia MsZ sú vyplácané na príslušný kalendárny štvrťrok sú splatné pozadu vo výplatnom termíne mesta ako zamestnávateľa. Odmeny za zasadnutia Mestskej rady, komisií pri MsZ a za odbavovanie obradov sú vyplácané štvrťročne za predchádzajúci štvrťrok v najbližšom výplatnom termíne mesta ako zamestnávateľa.

4. Odmeny poslancom podľa týchto zásad sú vyplácané Mestom Vrútky prostredníctvom Mestského úradu vo Vrútkach a to bezhotovostne.

5. Poslanec MsZ je povinný informovať primátora o dočasnej pracovnej neschopnosti, ktorá trvá alebo presahuje celý kalendárny mesiac. V prípade, že dočasná pracovná neschopnosť trvá celý kalendárny mesiac, výplata odmeny nebude za daný mesiac poskytnutá.

6. V prípade, že mesto na požiadanie uhradí zamestnávateľovi poslanca MsZ náhradu za vyplatenú náhradu mzdy alebo inej odmeny za prácu, resp. poskytne poslancovi MsZ, ktorý nie je v pracovnom alebo obdobnom pomere, náhradu ušlého zárobku, zníži sa poslancovi MsZ odmena podľa čl. 2 týchto zásad o výšku poskytnutej náhrady. V prípade, že náhrada presahuje výšku odmeny podľa čl. 2 bodu 1 týchto zásad, odmena podľa týchto zásad nebude vyplatená vôbec.

7. Spracovaním podkladov pre zúčtovanie odmien podľa týchto Zásad odmeňovania je poverený zástupca primátora. Vyplatenie odmien schvaľuje primátor mesta.

8. Pokiaľ poslanec MsZ bol vyslaný na služobnú cestu, resp. reprezentáciu mesta Vrútky s písomným poverením, budú mu preplatené cestovné náhrady v plnej výške. O tejto služobnej ceste musí napísať do 3 dní krátku správu a odovzdať ju na podateľňu MsÚ. O služobnej ceste poveruje poslanca Mestské zastupiteľstvo. Cestovné náhrady je nárokovateľná časť, ktorá nespadá do čiastky jednej dvanástiny platu primátora mesta.

9. Výdavky súvisiace s výplatou odmien v zmysle týchto Zásad sa uhrádzajú z rozpočtových prostriedkov mesta.

**Čl. 8**

**Záverečné ustanovenia**

1. Zásady odmeňovania poslancov Mestského zastupiteľstva vo Vrútkach, členov Mestskej rady vo Vrútkach, členov komisií pri Mestskom zastupiteľstve vo Vrútkach a zástupcu primátora mesta Vrútky schválilo Mestské zastupiteľstvo vo Vrútkach, ktoré sa konalo dňa

11.12.2018 a to Uznesením č. ............/2018.

2. Zásady odmeňovania poslancov Mestského zastupiteľstva vo Vrútkach, členov Mestskej rady vo Vrútkach, členov komisií pri Mestskom zastupiteľstve vo Vrútkach a zástupcu primátora mesta Vrútky nadobúdajú účinnosť dňom 11.12.2018.

Vo Vrútkach dňa 11.12.2018

**Mgr. Branislav Zacharides**

 **primátor Mesta Vrútky**